**Massiv IV – Hardangervidda**

Dette er en praktfull tur og den er åpen for alle som har en drøm om å gå Hardangervidda nord til sør. Frihetsfølelsen er stor der man vandrer i åpent landskap på gode, T-merkede stier.

Vestvidda er mer kupert enn østvidda, og Hårteigen (1.690 moh), kalt "Veiviseren i Vest", følger med oss på "reisen". En nydelig tur som anbefales på det varmeste! Denne turen er også siste etappe på langruta MASSIV.

Finsehytta er under ombygging sommeren 2020 og fellesturene til DNT Oslo og Omegn vil ikke bli lagt på denne hytta. Derfor starter MASSIV IV med første overnatting på Krækkja.

**Program**

**Dag 1: Ankomst Krækkja** **(1.161 moh) ca 5 km/ca 1,5 timer**  
Gruppa møter turlederen i Geilo.  Videre med ekstrabuss kl 12.00 til Fagerheim. Ankomst Fagerheim ca 13.00. På med fjellstøvler og sekk og mot Krækkja. En lett og fin luftetur inn til Krækkja.  Etter middag samles  vi i en av stuene for velkomst og presentasjon.

**Dag 2: Krækkja - Stigstuv  (1.245 moh) ca 20 km/ca 7 timer**  
Sørøstover i åpent landskap til Stigstuv. Stigstuv turisthytte er privat og er av de triveligste generasjonshyttene på vidda.

**Dag 3**: **Stigstuv -** **Sandhaug (1.250 moh) ca 21 km/ca 7 timer**  
Vi går østover til Sandhaug, en perle midt på vidda.

**Dag 4:** **Sandhaug - Litlos**, **(1.180 moh)  ca 25 km/ca 8-9 timer**  
Via Besså og videre i lettkupert terreng til Litlos - som ligger på kanten av Hardangervidda.  Området er kjent for sin rike flora og bitevillige fisk. Her er vi langt unna sivilisasjonen!

**Dag 5:** **Litlos - Hellevassbu**  (**1.167 moh)** **(selvbetjent), ca 16 km/ca 5-6 timer**  
I kupert terreng og bratt ned Buadalen til Hellevassbu.

**Dag 6: Hellevassbu - Haukeliseter (1.000 moh) ca 21 km/ca 7 timer**  
Gjennom Sudskar, videre i kupert terreng ned til Haukeliseter. Haukeliseter tilhører Stavanger Turistforeningen og ligger flott til. Å nyte middag og frokost med utsikt videre sørover gjennom panoramavinduene er lett, men fort gjort å drømme seg på tur videre sørover.

**Dag 7: Hjemreise fra Haukeliseter**  
De ivrigste rekker å "gå seg ned" før reisen hjem. Med Haukelisekspressen fra Haukeliseter til Bussterminalen Oslo.

Med forbehold om endringer i program og rute.

Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, værforhold ol. ikke er innberegnet i tid brukt på turen.

[**Gradering av turen**](https://www.dntoslo.no/graderingfellesturer/): lengde rød/terreng rød  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.